HU Az Európai Unió Hivatalos Lapja C 52/5

A MEGHALLGATÁSI TISZTVISELŐ ZÁRÓJELENTÉSE

A COMP/ M.3333 SZ. ÜGYBEN – SONY/BMG

(az egyes versenyjogi eljárásokban a meghallgatási tisztviselők megbízásáról szóló, 2001. május 23-i 2001/462/EK, ESZAK bizottsági határozat 15. cikke alapján – HL L 162., 2001.6.19., 21. o.)

(2005/C 52/04)

(EGT vonatkozású szöveg)

A határozat tervezet az alábbi észrevételekhez vezetett:

Írásbeli eljárás

Emlékeztetőül, 2004. január 9-én a Bertelsmann AG („Bertelsmann”) és a japán Sony csoporthoz tartozó Sony Corporation of America vállalkozások (1) a Bizottságnak bejelentették globális zenei hangfelvétel üzletágaik összeolvadását, a vállalkozások közötti összefonódások ellenőrzéséről szóló, 1989. december 21-i 4064/89/EGK tanácsi rendelet („az összefonódás-ellenőrzési rendelet”) 4. cikke szerint (2).

2004. február 12-i határozatával a Bizottság az összefonódás-ellenőrzési rendelet 6. cikk (1) bekezdés c) pontjának megfelelően elindította az eljárást.

Az eljárást 2004. április 7-tőlmájus 5-ig felfüggesztették az összefonódás-ellenőrzési rendelet 11. cikk (5) bekezdése alapján, mivel a felek az adatok bekérésére nem válaszoltak teljes mértékben.

2004. május 24-én kifogási nyilatkozatot („KNy”) küldtek a bejelentő feleknek.

A bejelentő feleket 2004. június 9-ig válaszadásra kérték fel. Ezt a határidőt betartották.

Hozzáférés az iratokhoz

2004. május 19-én biztosították az iratokhoz való hozzáférést a bejelentő felek számára.

A köztem, a bejelentő felek képviselői és az ügy csapata között 2004. június 1-jén tartott ülést követően engedélyeztem a Bizottság irataiban a további információhoz való hozzáférést.

Annak érdekében, hogy a bejelentő felek közgazdászai a Bizottság adat termében a harmadik felek bizalmas adataiba betekinthessenek, a közgazdászok aláírtak egy titoktartási nyilatkozatot, amely tartalmát a Universal Music international, a Warner Music Group és az EMI Group jóváhagyta. A bejelentő felek és a harmadik felek közös beleegyezésével ellenőriztem e kikötés betartását.

Végül a bejelentő felek számára 2004. június 10-én további hozzáférést biztosítottak az iratokhoz, amikor az Európai Műsorsugárzási Szövetség és az Apple Computer Inc. által benyújtott dokumentumok nem bizalmas változatát nyújtották át számukra.

Harmadik felek bevonása

A 447/98/EK bizottsági rendelet 11. cikk c) bekezdésével összhangban a következő vállalkozásokat vettem fel mint harmadik feleket: Apple Computer Inc., Universal Music International, Syndicat des Détaillants Spécialisés du Disque és Union des Producteurs Phonographiques Français Indépendants, Fogyasztói Egyesületek Európai Szövetsége, Európai Műsorsugárzási Unió, Playlouder, IMPALA, Zenei Menedzserek Nemzetközi Fóruma, a Könnyűzenei Zeneszerzők Svéd Társasága, EMI group, Warner Music Group, Time Warner Inc. A Versenypolitikai Főigazgatóság az eljárás természetéről és tárgyáról való tájékoztatásuk érdekében elküldte számukra a KNy nem bizalmas változatát a 447/98/EK bizottsági rendelet 16. cikke alapján.

Szóbeli meghallgatás

2004. június 14-én és 15-én szóbeli meghallgatás történt.

Az eljárásban közreműködő harmadik felek többsége a szóbeli meghallgatáson is részt vett.

Az EMI Group és a Warner Music Group felvételüket kérték a szóbeli meghallgatásra mint megfigyelők. Mint ahogy arról már mindkét társaságot előzetesen írásban értesítettem, véleményem szerint a meghallgatások nem olyan alkalmak ahol érdekelt harmadik felek jelen lehetnek anélkül, hogy aktívan részt vennének. Ennél fogva a felvételük függött a véleményeik ismertetésére való hajlandóságuktól a meghallgatáson. Mivel nem voltak olyan helyzetben, hogy ezt megtegyék, felvételük nem volt lehetséges.

A szóbeli meghallgatásra való felvételük visszautasítása ellenére úgy vélem, hogy mindkét társaságnak, csakúgy mint a többi harmadik félnek, kellő lehetősége volt a folyamatban lévő eljárásban részt venni, illetve biztosítani azt, hogy nézeteiket a Bizottság szolgálatai ismerjék. Minden harmadik félnek meg volt a lehetősége, hogy mélyreható ismereteket szerezzen az ügy kapcsán az eljárás során felmerült kérdésekről; néhány harmadik fél minden részletre kiterjedően járult hozzá a Bizottság elemzéséhez mind a KNy kiadása előtt, mind a KNy nem bizalmas változatának kézhez vétele után.

Számításba véve a felek válaszait a KNy-re, valamint a szóbeli meghallgatáson adott indoklásaikat, a Versenypolitikai Főigazgatóság azt a következtetést vonta le, hogy az általa a KNy-ben foglalt kifogások nem állnak helyt.

A fentiek figyelembevételével úgy vélem, hogy ezen eljárás minden résztvevője meghallgatáshoz való jogát tiszteletben tartották.

Brüsszel, 2004. július 13. (aláírás) Serge DURANDE

(1) A kettő együtt a továbbiakban: „bejelentő felek”.

(2) Az 1319/97/EK rendelet (HL L 180., 1997.7.9., 1. o.; helyesbítés, HL L 40., 1998.2.13., 17. o.) által legutóbb módosított HL L 395., 1989.12.30., 1. o.; helyesbítés, HL L 257., 1990.9.21., 13. o.